UREDBA KOMISIJE (EU) 2021/618

оd 15. travnja 2021.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za diklofop, fluopiram, ipkonazol i terbutilazin u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 49. stavak 2.,

budući da:

(1) Maksimalne razine ostataka (MRO) za diklofop, fluopiram, ipkonazol i terbutilazin utvrđene su u dijelu A Priloga III. Uredbi (EZ) br. 396/2005.

(2) Agencija je za diklofop dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005. (2) Predložila je da se izmijeni definicija ostatka. Agencija je zaključila da u pogledu MRO-a za ječam i pšenicu određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(3) Agencija je za fluopiram dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005. (3) Preporučila je da se snize MRO-i za dud (bijeli i crni), bobice bazge, kasavu/manioku, marantu, ciklu, češnjak, luk, ljutiku, vrtnu krasuljicu, vlasac, lišće celera, peršin, kadulju, ružmarin, majčinu dušicu/timijan, lovor, estragon, leću, heljdu i ostale pseudožitarice te biljne infuzije iz korijena. Za ostale je proizvode Agencija preporučila da se povise ili zadrže postojeći MRO-i. Na temelju ispitivanja kultura u plodoredu i s obzirom na to da se ne može u potpunosti izbjeći prijenos ostataka u naredne kulture, utvrđeni su posebni MRO-i u kojima je uzet u obzir prijenos ostataka iz tla, i to za kasavu/manioku, slatki krumpir, jam, marantu, ostalo korjenasto i gomoljasto povrće osim šećerne repe, korijen cikorije, brokulu, cvjetaču, kelj pupčar, glavati kupus, kelj, korabe, potočarke, biljne infuzije iz korijena, začine od korijena i podanaka (rizoma), korijen šećerne repe, slatki kukuruz, kukuruz, heljdu i ostale pseudožitarice te proso. MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Osim toga, Agencija je zaključila da u pogledu MRO-a za limun, mandarinu, bananu, mladi luk i velški luk, rajčicu, dinju, lubenicu, pekinški kupus, širokolisnu endiviju, baricu, crvenu gorušicu, špinat, blitvu, artičoku i poriluk određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(4) Agencija je za ipkonazol dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005. (4) Preporučila je da se zadrže postojeći MRO-i. MRO-e za predmetne proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija.

(5) Agencija je za terbutilazin dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005. (5) Agencija je predložila da se izmijeni definicija ostatka za mlijeko. Preporučila je da se snize MRO-i za kukuruz i sirak. MRO-e za te proizvode trebalo bi utvrditi u Prilogu II. Uredbi (EZ) br. 396/2005 na razini koju odredi Agencija. Osim toga, Agencija je zaključila da u pogledu MRO-a za slatki kukuruz, lupine, sjemenke suncokreta, sjemenke pamuka, goveda (mišić, masno tkivo, jetra, bubreg) i konje (mišić, masno tkivo, jetra, bubreg) određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(6) U obrazloženim mišljenjima Agencije uzete su u obzir postojeće maksimalne razine ostataka iz Codexa (CXL). Za određivanje MRO-a razmotreni su CXL-i, koji su sigurni za potrošače u Uniji.

(7) Za proizvode za koje nije odobrena upotreba u EU-u predmetnog sredstva za zaštitu bilja i za koje ne postoje uvozna odstupanja ili CXL-i, MRO-e bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena u članku 18. stavku 1. točki (b) Uredbe (EZ) br. 396/2005.

(8) Komisija je zatražila mišljenje referentnih laboratorija Europske unije za ostatke pesticida u vezi s potrebom prilagođavanja određenih granica određivanja. Za sve tvari obuhvaćene ovom Uredbom ti su laboratoriji zaključili da je zahvaljujući tehnološkom razvoju za određene proizvode potrebno utvrditi posebnu granicu određivanja.

(9) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(10) Preko Svjetske trgovinske organizacije od trgovinskih partnera Unije zatraženo je mišljenje o novim MRO-ima te su njihove napomene uzete u obzir.

(11) Uredbu (EZ) br. 396/2005 trebalo bi stoga na odgovarajući način izmijeniti.

(12) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-a i za koje postoje informacije koje pokazuju da je zadržana visoka razina zaštite potrošača.

(13) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje novih uvjeta koji proizlaze iz izmjene MRO-a.

(14) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni u Uniji ili uvezeni u Uniju prije 6. studenoga 2021.

Članak 3. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 6. studenoga 2021.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 15. travnja 2021. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Europska agencija za sigurnost hrane; Reasoned opinion on the review of the existing maximum residue levels for diclofop according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za diklofop u skladu s člankom 12. Uredbe (EZ) br. 396/2005). EFSA Journal 2020.; 18(1): 5981.

(3) Europska agencija za sigurnost hrane; Reasoned opinion on the review of the existing maximum residue levels for fluopyram according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za fluopiram u skladu s člankom 12. Uredbe (EZ) br. 396/2005). EFSA Journal 2020.; 18(4): 6059.

(4) Europska agencija za sigurnost hrane; Reasoned opinion on the review of the existing maximum residue levels for ipconazole according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za ipkonazol u skladu s člankom 12. Uredbe (EZ) br. 396/2005). EFSA Journal 2020.; 18(1): 5961.

(5) Europska agencija za sigurnost hrane; Reasoned opinion on the review of the existing maximum residue levels for terbuthylazine according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za terbutilazin u skladu s člankom 12. Uredbe (EZ) br. 396/2005). EFSA Journal 2020.; 18(1): 5980.